b'\n_START_ARTICLE_\nRiera de Mir\xc3\xb3\n_START_PARAGRAPH_\nLa Riera de Mir\xc3\xb3 \xc3\xa9s un curs fluvial del terme de Reus a la comarca del Baix Camp, actualment desviat. Tamb\xc3\xa9 se n\'hi diu Rambla de Mir\xc3\xb3._NEWLINE_S\'aplica al tram, actualment via urbana, entre la Munta-i-baixa o pla\xc3\xa7a de Pompeu Fabra, i el cam\xc3\xad de Tarragona. El tram des del cam\xc3\xad de Valls i el cam\xc3\xad de Tarragona es va anomenar tamb\xc3\xa9 Rambla de Mazzini, i, a partir de 1939, Riera d\'Arag\xc3\xb3, nom que encara conserva. La fam\xc3\xadlia dels Mir\xc3\xb3 posse\xc3\xafa una gran extensi\xc3\xb3 d\'horts per les proximitats de la riera._NEWLINE_\xc3\x89s la prolongaci\xc3\xb3 de l\'antic Torrent de la Vila, nom que ara correspon al barranc dels Cinc Ponts. A l\'al\xc3\xa7ada de la pla\xc3\xa7a de Pompeu Fabra, el curs va ser desviat els anys 1854-1855, quan era alcalde Joan Martell, a trav\xc3\xa9s del barranc dels Gossos cap a la riera de la Beurada, per a evitar que els aiguats deixessin sense connexi\xc3\xb3 amb la ciutat el barri de "l\'Isla", que es deia aix\xc3\xad precisament per quedar a\xc3\xafllat quan baixava la riera._NEWLINE_Des d\'antic, pel subs\xc3\xb2l de la Riera hi baixa la Mina de l\'Aigua Nova.'